Det får ingen personalemæssige konsekvenser for DRs politiske analytiker og journalist, Christine Cordsen, at hun på direkte TV beskrev danskerne hudfarve som »grisefarvet«.

Hun brugte ordet i sin analyse af statsminister Lars Løkke Rasmussens nytårstale 1. januar.

»(…) Dansk Folkeparti som sådan dyrker en illusion om, at man kan rulle det hele tilbage og kan sende folk hjem, og at vi kan få et samfund som i 50erne, hvor der ikke var så mange med en anden hudfarve end grisefarvet,« sagde Christine Cordsen.

Hun har senere på Facebook beklaget sit ordvalg: »Jeg har åbenlyst fået brugt et ord, som støder nogle. Det skal jeg være den første til at beklage,« skriver hun.

Hun er nu blevet politianmeldt for racisme. Anmelderen, Benny Sørensen, finder sammenligningen nedværdigende og forhånende over for etniske danskere, og her på berlingske.dk skriver debattøren Katrine Winkel Holm, der er valgt til DRs bestyrelse af Dansk Folkeparti, at brugen af ordet viser, at DR ikke er neutral i sin reportage.

Thomas Falbe »Det er en måske lidt for karikeret og for nogen stødende bemærkning, som var ment og tænkt med humor for øje.«

DRs nyhedschef, Thomas Falbe, beklager ligesom Christine Cordsen brugen af ordet, men sagen får ingen konsekvenser for journalisten, siger han.

Hvad siger du til, at Cordsen har brugt ordet »grisefarvet«?

»Jeg siger det samme, som Christine Cordsen selv siger. Hun var meget hurtigt efter udsendelsen ude på Facebook og beklage sit ordvalg. Jeg er enig i, at det var en fejl at bruge ordet »grisefarvet« som reference. Det er en måske lidt for karikeret og for nogen stødende bemærkning, som var ment og tænkt med humor for øje. Men det er også en bemærkning, som falder i en direkte udsendelse, hvor den slags ting sker, og så synes jeg ikke, at den sag er så meget længere,« siger Thomas Falbe.

Får det konsekvenser, f.eks. en irettesættelse, for Christine Cordsen?

»Nej, hun er en af de dygtigste, mest erfarne og præcise politiske analytikere i Danmark, og derfor er hun ansat som politisk korrespondent i DR Nyheder. Den holdning havde jeg frem til 1. januar, og den har jeg stadig. Christine har selv beklaget sit ordvalg, og jeg erklærer mig enig i, at det var et forkert ordvalg, og så er der ikke mere i det.«

»Jeg er enig i, at det var en fejl at bruge ordet »grisefarvet« som reference,« siger Thomas Falbe, nyhedschef i DR. Fold sammen Læs mere Læs mere

Katrine Winkel Holm, der er medlem af DRs bestyrelse og valgt af Dansk Folkeparti, skriver på berlingske.dk, at udsagnet afslører, at Cordsen er alt andet end uvildig, og at hun ikke er neutral. Hvad siger du til det?

»Det er ikke korrekt. Christine Cordsen er en præcis og nøgtern analytiker og journalist, som hver dag formår at leve op til de intentioner, vi har for vores politiske dækning. Hun brugte et humoristisk ordvalg, og der var ingen politiske motiver eller intentioner fra hendes side i det.«

Er DR ikke overfølsom, når der rejses kritik af programmer?

»Vi bliver spurgt og forholder os til diskussionen. Jeg mener ikke, at vi er overfølsomme eller overforsigtige. Hvis vi var det, ville det være svært at bedrive journalistik. Det vigtigste er, at Christine Cordsen både før og efter udtalelsen har fuld opbakning fra både mig og DR.«

Hvordan forholder du dig til politianmeldelsen?

»Den forholder jeg mig ikke til. I Danmark er det muligt for alle at anmelde folk for, hvad de har lyst til, og så må myndighederne afgøre, om der skal rejses en sag. Hvis det sker, så må vi tage stilling til det.«